पथरी–शनिश्चरे प्रिमियर लिग हुँदै
कोरोनाका कारण झण्डै एकवर्षदेखि ठप्प मोरङको खेलकुदलाई पथरी शनिश्चरेका युवा समूहले आगामी बिहीबारदेखि चलायमान गर्दै छन् ।
विराटनगर — कोरोनाका कारण झण्डै एकवर्षदेखि ठप्प मोरङको खेलकुदलाई पथरी शनिश्चरेका युवा समूहले आगामी बिहीबारदेखि चलायमान गर्दै छन् ।कोराना कहरलाई बिर्सिएर उनीहरुले मोरङको फुटबल इतिहासमै पहिलो पटक नगर स्तरीय पथरी शनिश्चरे प्रिमियर लिग फुटबल प्रतियोगितको आयोजना गर्ने तयारी गरेका छन् ।पथरी शनिश्चरे नगरपालिका, नगर खेलकुद विकास समिति र स्थानीय संघ संस्थाको आर्थिक सहयोगमा नगरभित्रका युवालाई व्यवसायिक फुटबलतर्फ आर्कषित गर्न कोरानको त्रासलाई बिर्सिएर लिग प्रतियोगिता आयोजना गर्ने तयारी गरिएको पथरी शनिश्चरे प्रिमियर लिग प्रतियोगिताका संयोजक सञ्जीव गिरीले बताए ।'पथरीमा २०७० र २०७१ मा पथरी गोल्डकप प्रतियोगिता भएयता कुनैपनि प्रतियोगिताको आयोजना भएको छैन । त्यसमा पनि पछिल्लो समय कोरोनाका कारण झण्डै एकवर्ष खेलकुद गतिविधि ठप्प भयो,' उनले भने,' कोरोनालाई बिर्सिनकै लागि र नगरलाई खेलमय बनाउन युवाहरु मिलेर प्रिमियर लिग गर्ने तयारी गरिएको हो ।' यसअघि मोरङमा अखिल नेपाल फुटबल संघले जिल्ला स्तरीय र ‘ए’ डिभिजन लिग प्रतियोगिता हुने गरेका थिए । फुटबलका वरिष्ठ पूर्व प्रशिक्षक सन्तोश बानियाँका अनुसार निजी क्षेत्रबाट प्रिमियर लिग प्रतियोगिता हुन लागेको मोरङमा यो पहिलो हो ।प्रतियोगितामा नगरभित्रका विभिन्न आठवटा फुटबल क्लबको सहभागिता रहने र हरेक क्लबमा नगर भित्रका युवालाई मात्र खेलाडीका रुपमा आबद्ध गर्न पाउने प्रावधान आयोजले राखेको छ । त्यसका लागि नगरका १५ युवाले आठवटा क्लब खरिद गरेका छन् । ती क्लबलाई खेलाडी खरिद गर्न बढीमा एकलाख रुपैयाँको बजेट शिलिङ तोकिएको छ ।सबै क्लबले न्यूनतम तीन हजारदेखि १० हजार रुपैयाँसम्म रकम तिरेर एक मार्कीसहित १८ जनाको दरले अक्सनमा खेलाडी खरिद गरिसकेको संयोजक गिरीले बताए । त्यसरी खेलाडी खरिद गर्दा नगर क्षेत्रका १ सय ४४ युवाले प्रतियोगिता खेल्ने मौका पाएका छन् ।प्रतियोगिताको लागि उज्वल बस्‍नेत र कैलाश श्रेष्ठले हिम हाउस हाइबे, सञ्जय राई र साजन काङदाले टेन नवदय, अर्जुन राई र संजोग चाम्लिङले द रियल ब्रदर, मनोज आङ्बुले श्रीजंग, भरत राई र विरेन साम्बाले देविगञ्ज, नविन ढकाल र रुवेन लावतीले वाईजीएफटी, युवराज रायमाझी र प्रदिप फुँयालले शिखर तथा रोहित बाँस्तोला र दिवस खजुमले हेरीका न्यू स्टार फुटबल क्लब खरिद गरेर बढीमा एकलाखको लागतमा अक्सनबाट खेलाडी खरिद गरेका हुन् । सहभागी आठ टिमलाई दुई समूहमा विभाजन गरिएको छ । समूह ‘ए’मा हिम हाउस हाइबे, श्रीजंग, शिखर र हेरीका न्यू स्टार फुटबल क्लब तथा समूह ‘बी’ मा टेन नवदय, द रियल ब्रदर, वाईजीएफटी र देविगञ्ज फुटबल क्लब परेका छन् ।'प्रत्येक टिमले तीन–तीनवटा लिग म्याच खेल्ने छन्,' संयोजक गिरीले भने,'लिग च्याम्पियनले नगद १ लाख ७५ हजार र उपविजेताले ७५ हजार रुपैयाँ नगद पुरस्कार पाउने छन् ।'हरेक म्याचको म्यान आफ द म्याचलाई जर्सी र स्पोटर्स जुत्ताको व्यवस्था गरिएको छ । त्यसैगरी प्रतियोगिताका उत्कृष्ट खेलाडीलाई १० हजार, हाईस्कोरर, उत्कृष्ट गोलकिपर, डिफेन्स, मिड फिल्ड, फरवार्ड र उत्कृष्ट प्रशिक्षकलाई पाँच–पाँच हजार पुरस्कारको व्यवस्था गरिएको आयोजकले बताएको छ ।१५ दिनसम्म सञ्चालन हुने प्रतियोगिताको उद्घाटन खेल बिहीबार हिम हाउस हाइवे र शिखर फुटबल क्लबबीच हुने छ ।